**Ядегәр авылы җирлеге буенча 2015 елга исап-хисабы.**

Безнең җирлеккә 4 авыл: Тарлау, Ядегәр, Югары Шәмәрдән, Түбән Шәмәрдән авыллары керә. Җирлектә даими яшәүчеләр саны 1021, ә прописка бунча 1105 кеше исәпләнә. Шуларның 630 эшкә яраклы, 207 пенсионер, 85 мәктәптә укучы, 83 мәктәпкәчә яшьтә, 53 студент. Җирлегебездә бүгенге көндә 842 сайлаучы исәпләнә. 2015 елда 19 бала дөньга килде, 15 кеше вафат булды, 5 яшь гаилә төзелде.

Шәхси хуҗалыкларда барлыгы 492 мөгезле эре терлек асрала, шуларның 225 сыер.Сарык-кәҗәләр 226 данә, кош-корт 1139, умарта 185 баш исәпләнә.

Җирлек буенча 208 җиңел машина, 33 трактор, 13 йөк машинасы бар.

Ядегәр урта мәктәбе һәм аның филиалы Югары Шәмәрдән башлангыч мәктәбендә барлыгы 85 бала укый. Ядегәр авылы балалар бакчасына 30, Түбән Шәмәрдән авылы балалар бакчасына 18 бала йөри, 9 бала чиратта тора. Ядегәр авылы балалар бакчасына тагын 10 бала килергә теләк белдерәләр. Ләкин баалалар бакчасы бик иске булу сәбәпле кыш көннәрендә бакчада салкын, шуның өчен әти-әниләр балаларын бакчага йөртмиләр.

Җирлегебездә соицаль яктан куркыныч булган бер гайлә бар. Ул Тарлау авылында яшәүче Сираев Ильшат Шайхелисламович гайләсе. Гаиләдә 3 бала үсә.

Ядегәр авылында табиб амбулаториясе халыкка яхшы гына хезмәт күрсәтә. Амбулаториягә якын-тирәдәгә 4 җирлек халкы да мөрәҗәгать итә.

2015 елда авыл җирлегенә караган һәр оешмада шактый гына эшлэр башкарылды.

22 март көнне җирлекнең 2 сайлау участогында да үзара салым җыю буенча референдум узды. Монда җирлектәге авыл юлларына таш җәю, янгын гидрантлары кую, урам утларын ремонтлау, балалар мәйданчыгы төзү мәсьәләләре кертелгән иде.

Льготалы категориядән тыш**,** һәр кешедән 300 сум акча җыелып, барлыгы 226 960 сум акча тапшырылды. (300 сумнын 100 сумын ООО “Восток” бирде). Хөкүмәт безгә бу акчаларны 4 кә тапкырлап, 795 001,32 сум итеп кайтарды. 2014 елдан калган 270 000 сум акчаны кушып үзара салым акчасына җирлектә 2015 елда **1 046 992, 92** сумлык эш башкарылды: 4 авылда **797 500** сумга юллар төзекләндерелде, **90152** сумга урам уты ремонтланды, Тарлау һәм Түбән Шәмәрдән авылларында **112 339** сумга пожар гидрантлары куелды. Ядегәр авылындаа **47001,92** сумлык балалар мэйданчыгы эшләнде. Быел да бу эшләрне дәвам итәрбез дип ышанып калабыз.

Болар белән беррәттән экология торышын да контрольдэ тоту мөһим. Җирлектә яшәүче хуҗалыклардан һәм оешмалардан барлыгы 341 куб.чүп җыелып, Шәмәрдәнгә каты көнкүреш калдыкларын җыю полигонына тапшырылды. Моның өчен 43519 сум акча түләнелде. Шулай ук язга чыгуга юл буйларында чупләр җыела. Посадкалар ауган агачлардан чистартылды, агартылды. Кеше гомеренә куркыныч тудыра торган агачларның бер өлеше киселде, быел да бу эшләрне дәвам итәчәкбез.

Җирлегебездә Бөек Җиңүнең 70 еллыгын билгеләп үттек. Ядегәр авылы клубында тыл ветераннарына медальләр тапшырылды. Ядегәр авылы мәктәбе укучылары көче белән әзерләнгән концерт номерлары күрсәтелде, олыларга азык-төлек пакеты тапшырылды. Бәйрәм көнендә җирлектә 21 тыл ветераны исәпләнсә, бүгенге көндә шуларның 3се вафат инде.

Сабантуй бәйрәме дә җирлегебездә бик күңелле итеп, йоласына туры китереп үткәрелде. Казаннан артистлар да чакырылган иде.

Бүгенге көндә җирлекнең дүрт авылында да мәчетләребез эшләп килә. Ураза, Корбан бәйрәмнәрен, Мәүлид кичәләрен мәчетләребездә бик зурлап, халык белән берлектә уздырдык. Кайткан кунакларыбыз да бар иде. Ядегәр авылы “Габделхак мәчете” капиталь ремонтланды, аңа өстеп мәдрәсә дә салынды. Бу эш шушы авылдан чыккан Габделхак абый туганнары ярдәмендә башкарылды. 19 сентябрь көнне бик матур итеп мәдрәсәне ачтык. Быел алар Ядегәр авылына бер чишмә китерүне планлаштыралар. Аларга авыл халкының рәхмәте зур.

Шулай ук җирлектәге 5 зиратны авыл халкы өмә ясап чистартты. Югары Шәмәрдән авылында борынгы зиратны чистартып койма койдык. Бу эшне Бәшәров Таһир башлап йөрде, аңа рәхмәт.

13 июль көнне мәчетлэребездэ Ифтар ашлары үтте. Коръән, вәгазьләр, догалар укылды. Казаннан кайткан кунаклар, авыл халкы бу ашларда бик теләп катнашты.

Республика көненә багышланган район Чәчәк бәйрәме конкурсында безнең җирлектән Бәшәров Фатхрахман хуҗалыгыкатнашып, призлы урын алды.

1 сентябрьдә Белем бәйрәме дә бик эчтәлекле узды. 2015 елда беренче класска 14 бала керде, аларның һәрберсенә укуда көндәлек кирәкле әсбаплар, истәлекле бүләкләр тапшырылды.

13 сентябрьдә Татарстан Республикасы Президентын һәм җирле депутатларны сайлаулар оешкан төстә үтте. Сайлауларда 96% якын сайлаучы катнашты, Президентны яклап 99% сайлаучы тавыш бирде. Барчагызга да рәхмәт.

Өлкәннәр һәм инвалидлар көннәрен дә ел саен билгеләп үтебез. Алар өчен чәй өстәле, бәйрәм концерты әзерлибез. Өлкәннәребез бу чаралардан бик канәгать.

Ядегәр һәм Югары Шәмәрдән клубларында Яңа ел бәйрәмнәре хәвеф-хәтәрләрсез, зур әзерлек белән үтте, лоторея уеннары оештырылды.

Яшьләрне спортка тарту буенча да җирлектә күп кенә эшләр башкарыла. Яшьләребез төрле спорт ярышларында, спартакиадаларда катнашалар. Олыларыбыз да, яшьләрдән калышмый, шахмат-шашка уеннарында катнашалар. Яшьләрне спорт белән тагын да кызыксындыру өчен, җирлегебездә мини футбол мәйданчыгы һәм бер хоккей тартмасын эшләргә планлаштырабыз.

Ел әйләнә халык үзен борчыган сораулар белән җирле үзидарәгә мөрәҗәгать итеп тора. Без үз чиратыбызда, мөмкинлекләрдән чыгып, аларның гозерләрен вакытында канәгатьләндерергә тырышабыз.

Ветеринар табиблары тырышлыгы белән җирлектә һәр терлеккә йогышлы авыруларга каршы вакциналар ясалды. Җирлектә хуҗасыз 15 эт һәм 6 төлке ауланды.

2015 елда шәхси хуҗалыклар 6474 ц сөтне дәүләткә тапшырдылар. Бу бер сыерга 2878 л тәшкил итә. Тапшырылган сөткә барлыгы 10 296 318 сум акча түләнелде.

2015 елда 2 300 000 сумлык 13 ЛПХ кредиты алынды. Җирлегебездән ике хуҗалык каралты-кураны зурайту өчен дәүләтнең 200 000 сум субсидиясенә ия булды. Бу эш җирлекләрдә савым сыерларының баш санын арттыру, авыл хуҗалыгын киңәйтү өчен башкарыла.

Җирлегебездә 20 ләп шәхси эшмәкәр, фермер, гаилә фермалары бар. Алар барысы да җирлек халкын эш белән тәэмин итүдә зур ярдәм, халыкка сыйфатлы хезмәт күрсәтәләр. Алга таба да безнең алда, эшмәкәрлек эшен киңәйтеп, җирлегебездә күбрәк кешене эш белән тәэмин итү максаты тора.

Җирлек халкын чиста су белән тәэмин итү өчен 5 су башнясы бар. Аларны җәйгә чыгуга буяп, койма тотып алырга кирәк булачак. Ядегәр авылы Ленин урамында су трассасы тузган хәлдә. Хөрмәтле район җитәкчеләре, 2017 елга “Чиста су” программасына безенең җирлегебезне дә кертеп булмасмы икән?

2015 елга Ядегәр авыл җирлеге бюджеты керемнәр буенча **2 996 643,07** сум, чыгымнар буенча **2 952 949,43** сум итеп расланган иде. Барлыгы 592 580,71 сум салым акчасы җыелган (НДФЛ – 73 848,41 сум; ЕСХН – 6570,17 сум; физик затлар милкенә салым – 262 658,57 сум; җир салымы - 249 503,56 сум). 2015 елда урам уты өчен 403 000 сум, су башнялары өчен 93 600 сум акча түләнде.

Бүгенге көндә җирлегебездәге һәрбер кешене эшле, керемле итәр, аның тормышын, көнкүрешен мөмкин булган кадәр яхшыртыр өчен, без барыбыз да бер булып, сау-сәламәт булып, тырышып эшләргә тиешбез.